Bratislava 7. augusta (TASR) - Reformou verejnej správy a prechodom kompetencií na samosprávne kraje zaoberali sa na dnešnom stretnutí predseda Bratislavského samosprávneho kraja (BSK) Ľubo Roman a podpredseda Strany maďarskej koalície (SMK) Árpád Duka Zólyomi.
Obe strany vyslovili nespokojnosť so súčasným územnosprávnym členením Slovenska na 8 krajov. Kým však Roman (nominant za ANO) preferuje pôvodný, tzv. Nižňanského variant 12 krajov, Zólyomi prezentoval návrh SMK zakotvený vo volebnom programe, ktorý predpokladá vytvorenie nových krajov na báze územných, historických a kultúrnych tradícií. Táto alternatíva už neráta s vytvorením Komárňanskej, ale Podunajskej župy. Obaja sa však zhodli, že na opätovné nastolenie otázky nového územnosprávneho členenia Slovenska bude nevyhnutná politická vôľa strán zastúpených po septembrových voľbách v Národnej rade SR. Na druhej strane odmietli zasahovanie politických subjektov do riešenia profesijných problémov vyšších územných celkov.
Rovnaký názor majú na prechod kompetencií zo štátnej správy na samosprávne kraje. Počet pracovníkov štátnej správy chcú znížiť na minimum tak, aby plnila výhradne funkciu servisných orgánov pre krajské samosprávy. Preto sa vyslovili za zachovanie daňových a katastrálnych úradov, či odborov pre životné prostredie. Za veľmi dôležitú považujú otázku finančného zabezpečenia samospráv, čo predpokladá reformu daňového systému v oblasti odvodov a spätného štátneho prerozdeľovania prostriedkov.